VENDIM

Nr. 711, datë 24.11.2021
PËR DISA SHTESA DHE NDRYSHIME NË VENDIMIN NR. 187, DATË 8.3.2017, TË KËSHILLIT TË MINISTRAVE, “PËR MIRATIMIN E STRUKTURËS DHE TË NIVELEVE TË PAGAVE TË NËPUNËSVE CIVILË/NËPUNËSVE, ZËVENDËSMINISTRIT DHE NËPUNËSVE TË KABINETEVE NË DISA INSTITUCIONE TË ADMINISTRATËS PUBLIKE”, TË NDRYSHUAR

Në mbështetje të nenit 100 të Kushtetutës, të pikës 2, të nenit 4, të ligjit nr. 10405, datë 24.3.2011, “Për kompetencat për caktimin e pagave dhe të shpërblimeve”, të pikës 2, të nenit 7, të ligjit nr. 152/2013, “Për nëpunësin civil”, të ndryshuar, dhe të ligjit nr. 9584, datë 17.7.2006, “Për pagat, strukturat dhe shpërblimet e institucioneve të pavarura kushtetuese dhe institucioneve të tjera të pavarura, të krijuara me ligj”, të ndryshuar, me propozimin e Kryeministrit, Këshilli i Ministrave
 VENDOSI:

1. Në vendimin nr. 187, datë 8.3.2017, të Këshillit të Ministrave, të ndryshuar, bëhen këto shtesa dhe ndryshime: 

a) Në pikën 1/2 bëhen shtesa dhe ndryshimi i mëposhtëm:

 i. Pas emërtesës “... Agjencia për Media dhe Informim ...” shtohet emërtesa “... Agjencia Shtetërore e Programimit Strategjik dhe Koordinimit të Ndihmës ...”;

ii. Emërtesa Njësia Speciale Antikorrupsion dhe Antievazion shfuqizohet. 
b) Në pikën 1/3 bëhen ndryshimet dhe shtesa e mëposhtme:

 i. Në shkronjën “a”, emërtesa “... Agjencia Kombëtare e Financimit të Arsimit të Lartë ...” shfuqizohet;

ii. Në shkronjën “b” shtohet emërtesa “... Agjencia Kombëtare e Financimit të Arsimit të Lartë ...”;

iii. Në shkronjën “c”, emërtesa “... Qendra Pritëse e Azilkërkuesve Babrru ...” zëvendësohet me emërtesën “... Qendra e Pritjes për Azil ...”. 
c) Pas pikës 2 shtohet pika 2/1, me këtë përmbajtje: 

 “2/1. Në kuptim të këtij vendimi:

a) njësitë teknike të përmbajtjes, njësitë/drejtoritë/sektorët e përmbajtjes dhe drejtoritë/sektorët teknikë janë ata/ato, që realizojnë funksionet për të cilat është krijuar dhe funksionon institucioni. Në to nuk përfshihen strukturat organizative përgjegjëse për funksionet horizontale të institucionit, sipas përcaktimit në legjislacionin në fuqi për organizimin dhe funksionimin e administratës shtetërore;

b) njësitë/drejtoritë/sektorët apo specialistët mbështetës janë ato/ata që kryejnë funksionet horizontale të institucionit, sipas përcaktimit në legjislacionin në fuqi për organizimin dhe funksionimin e administratës shtetërore.”. 

ç) Pas pikës 3/3 shtohet pika 3/4, me këtë përmbajtje: 

“3/4. Nivelet e pagave të pozicioneve “ekspertë”, në qendrat e ekselencës, pjesë e strukturës dhe organikës së institucioneve të administratës shtetërore, të jenë sipas lidhjes nr. 3/4, që i bashkëlidhet këtij vendimi dhe është pjesë përbërëse e tij. Nëpunësit në këto pozicione nuk përfitojnë elemente të tjera të pagës apo shtesa të tjera të përcaktuara në këtë vendim apo në akte të tjera.”. 

d) Pika 4/2 ndryshohet, si më poshtë vijon: 

“4/2. Në Kryeministri, në masën 10 000 (dhjetë mijë) lekë në muaj, për nëpunësit civilë në pozicionet:

a) “Drejtor departamenti”, “drejtor njësie”, “drejtor drejtorie”, “jurist” dhe “koordinator”, në departamentet përgjegjëse për zhvillimin dhe mirëqeverisjen, si dhe përgjegjëse për çështjet rregullatore dhe përputhshmërinë;

b) “Drejtor departamenti”, në departamentin përgjegjës për administrimin;

c) “Drejtor njësie” në njësinë përgjegjëse për buxhetin dhe administrimin;

ç) “Drejtor drejtorie” në drejtorinë përgjegjëse për administrimin e brendshëm;

d) “Koordinator” në njësinë e menaxhimit pranë Sekretarit të Përgjithshëm.”. 

dh) Pika 4/4 ndryshohet, si më poshtë vijon:

 “4/4. Në Komisionin e Prokurimit Publik, nëpunësit në drejtoritë apo sektorët teknikë të përmbajtjes, në masën 10 000 (dhjetë mijë) lekë në muaj.”. 

e) Pika 4/13 ndryshohet, si më poshtë vijon: 

 “4/13. Në drejtorinë e përgjithshme, përgjegjëse për kodifikimin dhe harmonizimin e legjislacionit, në Ministrinë e Drejtësisë, nëpunësit në pozicionet “drejtor i përgjithshëm”, “drejtor drejtorie”, “përgjegjës sektori” dhe “specialist”, në masën 10 000 (dhjetë mijë) lekë.”. 

ë) Në pikën 6, paragrafët që përcaktojnë pagesat për këshilltarët dhe ndihmësit e jashtëm ndryshohen, si më poshtë vijon: 

“Kryeministri ka të drejtë të ketë këshilltarë të jashtëm dhe ndihmës të jashtëm. Pagesa e tyre mujore përcaktohet nga Kryeministri, në masën deri në 100 000 (njëqind mijë) lekë në muaj për këshilltarët e jashtëm dhe deri në 90 000 (nëntëdhjetë mijë) lekë në muaj për ndihmësit e jashtëm.

Zëvendëskryeministri dhe ministrat kanë të drejtë të kenë këshilltarë të jashtëm. Pagesa e tyre mujore përcaktohet përkatësisht nga zëvendëskryeministri apo ministri që punëson këshilltarin e jashtëm, në masën deri në 90 000 (nëntëdhjetë mijë) lekë në muaj. 
Titullarët e institucioneve në varësi të Kryeministrit apo ministrave, me qëllim realizimin me efektivitet dhe eficiencë të misionit dhe objektivave të institucionit që drejtojnë, kanë të drejtë që, për të marrë këshillimin e duhur për çështje specifike, të kenë këshilltarë të jashtëm. Pagesa e tyre mujore përcaktohet nga titullari i institucionit të varësisë që punëson këshilltarin e jashtëm, në masën deri në 80 000 (tetëdhjetë mijë) lekë në muaj. 

Pagesa e këshilltarëve të jashtëm dhe ndihmësve të jashtëm bëhet nga llogaria ekonomike e përcaktuar, sipas udhëzimit të ministrit përgjegjës për financat.”. 

f) Në lidhjen nr. 5, që përmendet në pikën 8, emërtesa “... anëtar i Komisionit të Prokurimit Publik ...” shfuqizohet. 

g) Lidhja nr. 5/8, që përmendet në pikën 8/8, zëvendësohet me lidhjen me të njëjtin numër dhe titull, që i bashkëlidhet këtij vendimi dhe është pjesë përbërëse e tij. 

gj) Pika 8/12 ndryshohet, si më poshtë vijon:

“8/12. Kategoritë e pagave të nëpunësve për emërtesat “drejtor i përgjithshëm”, “koordinator”, “drejtor drejtorie”, “përgjegjës sektori” dhe “specialist”, në Agjencinë Shtetërore të Programimit Strategjik dhe Koordinimit të Ndihmës, janë sipas lidhjes nr. 5/12, që i bashkëlidhet këtij vendimi dhe është pjesë përbërëse e tij.”. 
h) Në lidhjen nr. 7, që përmendet në pikën 10, bëhen këto shtesa:

i. Pas emërtesës “... ekspert mjekoligjor në Institutin e Mjekësisë Ligjore ...” shtohet emërtesa “... ekspert antropolog ligjor në Institutin e Mjekësisë Ligjore ...”;

ii. Pas emërtesës “... ekspert mjekoligjor pranë gjykatave të apelit ...” shtohet emërtesa “... ekspert anatomo-patolog pranë gjykatave të apelit ...”.

2. Efektet, që do të rrjedhin nga zbatimi i këtij vendimi për vitin 2021, të përballohen nga fondet e miratuara për këtë vit për secilin institucion dhe të fillojnë në momentin:

a) e emërimit/transferimit të nëpunësve/punonjësve përkatësisht në strukturën dhe organikën e Qendrës së Pritjes për Azil dhe në strukturën dhe organikën e re të Agjencisë së Prokurimit Publik, përkatësisht, për përcaktimet e nënndarjes “iii”, të shkronjës “b”, të pikës 1, dhe të shkronjës “g”, të pikës 1, të këtij vendimi;

b) e emërimit/transferimit të nëpunësve për përcaktimin e shkronjës “d”, të pikës 1, të këtij vendimi;

c) e hyrjes në fuqi të këtij vendimi për të gjitha parashikimet e tjera. 
Ky vendim hyn në fuqi pas botimit në Fletoren Zyrtare. 
ZËVENDËSKRYEMINISTËR

Arben Ahmetaj

Lidhja nr. 3/4

Nivelet e pagave të pozicioneve “ekspert”, në qendrat e ekselencës, pjesë e strukturës dhe organikës së institucioneve të administratës shtetërore

	POZICIONI
	NIVELI I PAGËS MUJORE (LEK)

	
	Në Kryeministri dhe aparatet e ministrive
	Në institucionet e varësisë së Kryeministrit apo të ministrave

	Ekspert i kategorisë së parë
	132 000
	114 000

	Ekspert i kategorisë së dytë 
	114 000
	95 000


Lidhja nr. 5/8 

Kategoritë e pagave të pozicioneve të punës së nëpunësve për emërtesat “specialist” deri në “titullar institucioni” në Agjencinë e Prokurimit Publik 

	POZICIONI
	KATEGORIA
	KRITERI MINIMAL I DIPLOMËS SË SHKOLLËS SË LARTË PËR EFEKT TË PRANIMIT NË POZICIONIN PËRKATËS TË PUNËS

PAGA E GRUPIT

	Titullar i institucionit
	I-b
	1

	Drejtor drejtorie
	II-b
	1

	Përgjegjës sektori në njësitë teknike të përmbajtjes
	III-a
	1

	Përgjegjës sektori në sektorët mbështetës 

Inspektor
	III-a/1
	1

	Specialist në njësitë teknike të përmbajtjes 
	III-b
	1

	Specialist 
	IV-a
	1 ose 2, ose 3

	
	IV-b
	1 ose 2, ose 3


Lidhja nr. 5/12

Kategoritë e pagave të pozicioneve të punës së nëpunësve për emërtesat “drejtor i përgjithshëm”, “koordinator”, “drejtor drejtorie”, “përgjegjës sektori” dhe “specialist”, në Agjencinë Shtetërore të Programimit Strategjik dhe Koordinimit të Ndihmës

	POZICIONI
	KATEGORIA
	KRITERI MINIMAL I DIPLOMËS SË SHKOLLËS SË LARTË PËR EFEKT TË PRANIMIT NË POZICIONIN PËRKATËS TË PUNËS

PAGA E GRUPIT

	Drejtor i përgjithshëm
	I-b
	1

	Koordinator
Drejtor drejtorie
	II-b
	1

	Koordinator
Analist

	III-a
	1

	Përgjegjës sektori
	III-a
	1

	
	III-a/1
	1

	Specialist

	III-b
	1 ose 2 

	
	IV-a
	1 ose 2, ose 3

	
	IV-b
	1 ose 2, ose 3

